FIORANO 2. augusta (SITA, AP) - Šesťnásobný majster sveta v súťažiach cestných motocyklov Talian Valentino Rossi testoval v utorok na privátnom okruhu Fiorano monopost tímu F1 Ferrari. Famózny Talian iba v pondelok predĺžil zmluvu s motocyklovým tímom Yamaha. Rossiho požiadal o testovanie prezident Ferrari Luca Cordero di Montezemolo. Dvadsaťšesťročný motocyklový šampión testoval minuloročný monopost s označením F2004. Po prvý raz testoval Rossi automobil Ferrari už v apríli 2004, okrem toho si tiež zajazdil aj na niekoľkých rely. Zatiaľ posledným motocyklovým jazdcom, ktorý jazdil v seriáli MS F1, bol v rokoch 1983 a 1984 Venezuelčan Johnny Cecotto.